
    545400 SIGHIŞOARA
Str. Muzeului nr.7, Tel./Fax 0265 – 771278
H O T Ă R Â R E A NR. 214 
                                                            din 17 decembrie 2020
privind intabularea dreptului de proprietate publică a Municipiului Sighișoara asupra unui imobil de natură teren și concesionarea directă a unui teren în vederea edificării unui balcon
Consiliul Local al Municipiului Sighişoara, întrunit în ședință ordinară,
Luând act de proiectul de hotărâre, înregistrat cu nr. 28.889/02.12.2020 şi la Consiliul Local Sighișoara cu nr. 29.776/11.12.2020, de referatul de aprobare, înregistrat cu nr. 28.891/02.12.2020, al Primarului municipiului, în calitate de inițiator, calitate conferită de prevederile art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Având în vedere că, în exercitarea atribuțiilor conferite prin art. 129 alin. (2), lit. „c” din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare, Consiliul Local al Municipiului Sighișoara administrează domeniul public și privat al Municipiului Sighișoara;

Având în vedere adresa înregistrată la Municipiul Sighişoara cu nr. 25.108/19.10.2020, prin care domnul Hundrubechean Eugen solicită concesionarea unei suprafețe de 4,60 mp. din terenul, proprietate a Statului Român, aferent blocului de locuințe, situat în Municipiul Sighișoara, str. Mihai Viteazu, nr. 3C, scara B, înscris în C.F. nr. 50695, în vederea construirii unui balcon, solicitantul fiind proprietar al apartamentului nr. 1, împreună cu soția, Hundrubechean Elvira;

Având în vedere certificatul de urbanism nr. 204/02.10.2020 emis de Municipiul Sighișoara în scopul obținerii autorizației de construire balcon;

Având în vedere extrasul C.F. nr. 50695 (nr. C.F. vechi: 9527), conform căruia terenul înscris sub nr. top. 3291/7/b, în suprafață de 250 mp., aferent blocului de locuințe situat în Sighișoara, str. Mihai Viteazu, nr. 3C, scara B, jud. Mureș, este proprietate a Statului Român;

Având în vedere că terenul solicitat spre concesionare se află pe raza unității administrativ-teritoriale și este cuprins în inventarul Municipiului Sighișoara în domeniul public;

Având în vedere că, pentru clarificarea regimului juridic al acestui imobil de natură teren, se impune adoptarea unei hotărâri a Consiliului Local cu privire la rectificarea înscrierii în Cartea Funciară;

Având în vedere că, prin Decizia Înaltei Curți de Casație și Justiție nr. 22/26.09.2016 s-a stabilit că dispozițiile art. 26 din Legea fondului funciar nr. 18/1991, republicată, cu modificările și completările ulterioare, au fost abrogate prin intrarea în vigoare a art. 1138 din Legea nr. 287/2009 privind Codul civil, republicată, cu modificările și completările ulterioare, în ceea ce privește regimul juridic al terenurilor din intravilanul localităților;

Având în vedere prevederile deciziei mai sus amintită și în conformitate cu prevederile art. 36 alin. (1) din Legea fondului funciar nr. 18/1991, republicată, cu modificările și completările ulterioare, coroborate cu cele ale art. 1138 din Legea nr. 287/2009 privind Codul civil, republicată, cu modificările și completările ulterioare, terenurile aflate în proprietatea statului, situate în intravilanul localităților și care sunt în administrarea primăriilor, revin comunei, orașului sau, după caz, municipiului în a cărui rază administrativ - teritorială se află și intră în domeniul lor;

Având în vedere faptul că, Prefectul Județului Mureș a formulat acțiune în contencios administrativ în contradictoriu cu Consiliul Local al Municipiului Sighișoara, ce a făcut obiectul dosarului înregistrat la Tribunalul Mureș – Secția Contencios Administrativ și Fiscal cu nr. 44/102/2019, prin care a solicitat instanței să constate nelegalitatea art. 2 din Hotărârea Consiliului Local Sighișoara nr. 142/28.06.2018 privind intabularea dreptului de proprietate privată și publică a Municipiului Sighișoara asupra unor imobile – terenuri, și pe cale de consecință, anularea în parte a actului administrativ;
Ținând cont de soluțiile pronunțate în dosarul cu nr. 44/102/2019, având ca părți, Prefectul Județului Mureș, în calitate de reclamant și Consiliul Local al Municipiului Sighișoara, în calitate de pârât, cu precădere de Decizia Curții de Apel Târgu Mureș nr. 887/16.10.2019, definitivă, prin care, instanța a admis recursul formulat de Consiliul Local al Municipiului Sighișoara împotriva Sentinței nr. 192/23.04.2019, pronunțată de Tribunalul Mureș – Secția Contencios Administrativ și Fiscal, în dosarul nr. 44/102/2019, a casat în tot sentința atacată și în rejudecarea cauzei pe fond, a respins ca neîntemeiată acțiunea în contencios administrativ formulată de Prefectul Județului Mureș; 

Având în vedere considerentele reținute de instanța de recurs în motivarea deciziei pronunțate cu nr. 887/16.10.2019, respectiv: ”Curtea reţine că referirea legiuitorului la „regimul juridic” prevăzut de norma la care se face trimitere (art. 25 respectiv art. 26 din Legea 18/1991) nu implică urmarea procedurii specifice situaţiei moștenirilor vacante ci strict modalitatea de reglementare a situaţiei juridice a bunului care, la momentul publicării Legii 18/1991 stabilea persoana juridică căreia îi revenea calitatea de proprietar, instituţia care avea dreptul de administrare dar şi modalitatea de valorificare a bunului”,….. ….. ”Din această perspectivă, soluţia judecătorului fondului de admitere a acţiunii pe motiv că aceste terenuri ar fi putut trece în proprietatea publică, sau după caz, în proprietatea privată a UAT Sighișoara și în administrarea consiliului local, numai în baza certificatului de vacanță succesorală eliberat de notarul public, este dată cu aplicarea greşită a dispoziţiilor art. 36 alineat 1 din legea 18/1991, dispoziție legală care se completează cu art. 26 alineat 1 din legea 18/1991 doar în ceea ce priveşte regimul juridic al terenului nu şi în ceea ce priveşte modalitatea concretă respectiv procedura de intrare a bunului în proprietatea UAT.” ….”În ceea ce privește faptul că pârâtul Consiliul Local al Municipiului Sighișoara, nu a făcut dovada că terenurile menționate în anexa 1 la HCL 142/2018 erau în administrarea Primăriei Municipiului Sighișoara, la data intrării în vigoare a Legii 18/1991, Curtea achiesează la susţinerile recurentei în sensul că noţiunea de „administrare ” la care face referire art. 36 alineat 1 din legea 18/1991 nu are conţinutul prevăzut de art. 12 din Legea 213/1998 (act normativ ulterior), în sensul unui drept real principal derivat din dreptul de proprietate publică, o asemenea interpretare fiind de natură să golească de conţinut dispoziţiile art. 36 din legea 18/1991 raportat la cadrul juridic existent la momentul intrării în vigoare a acestui act normativ. Intervenţia legiuitorului prin art. 36 alienat 1 din Legea 18/1991 trebuie raportată tocmai la situația juridică din momentul intrării în vigoare a legii, respectiv la necesitatea de a se realiza o distincție, inexistentă anterior, între proprietatea Statului Român şi cea a unităţilor administrativ-teritoriale. Interpretând din această perspectivă noţiunea de „administrare” a terenurilor de către autoritatea recurentă, Curtea reţine că este vorba despre o administrare în fapt, a unui bun care nici prin destinaţia sa şi nici prin reglementare legislativă nu poate fi considerat ca aparţinând domeniului public al Statului Român. Terenurile în cauză se află la dispoziţia UAT şi puteau eventual face obiectul unor cereri de restituire. Cu privire la acest ultim aspect, Curtea subliniază că referirile intimatei la eventualitatea unor cereri de restituire a terenurilor în baza legilor speciale de reparaţie nu pot fi reţinute în cauză, având un caracter general şi incert. În măsura în care autoritatea-reclamantă ar fi indicat în concret existenta unor cereri/litigii care să vizeze terenurile în cauză s-ar fi putut discuta despre prevalenţa principiului restituirii în natură.”… ”Curtea reţine că, din cuprinsul cărților funciare depuse la dosar rezultă că terenurile, la data intrării în vigoare a Legii 18/1991, erau înscrise în proprietatea Statului Român iar administrarea în fapt a acestora de către UAT nu a fost contestată în concret şi este confirmată atât de destinația acestora cât şi de actele juridice încheiate de recurentă cu privire la aceste terenuri.”;

Ținând cont și de soluțiile pronunțate în dosarul cu nr. 2020/102/2019, având ca părți Prefectul Județului Mureș, în calitate de reclamant și Consiliul Local al Municipiului Sighișoara, în calitate de pârât, având ca obiect tutelă administrativă, prin care s-a solicitat constatarea nelegalității Hotărârii Consiliului Local Sighișoara nr. 96/29.05.2019 privind aprobarea închirierii directe a unor terenuri aferente construcțiilor, respectiv sentința civilă nr. 62/13.02.2020 pronunțată de Tribunalul Mureș, în dosarul nr. 2020/102/2019, prin care instanța de fond a respins ca neîntemeiată acțiunea formulată de reclamantul Prefectul Județului Mureș și Decizia Curții de Apel Târgu Mureș nr. 516/R/22.09.2020, pronunțată în dosarul nr. 2020/102/2019, definitivă, prin care instanța a respins recursul formulat de Prefectul Județului Mureș;  

Având în vedere faptul că imobilul teren în suprafață de 250 mp., situat în Municipiul Sighișoara, str. Mihai Viteazu, nr. 3C, jud. Mureș, înscris în C.F. nr. 50695 Sighișoara (nr. C.F. vechi: 9527), sub nr. top. 3291/7/b, cuprins în inventarul domeniului public al Municipiului Sighișoara, face obiectul actelor normative indicate mai sus;

Având în vedere prevederile art. 871 - 873 din Legea nr. 287/2009 privind Codul civil, republicat, cu modificările și completările ulterioare;
Având în vedere prevederile Ordonanţei de Urgenţă a Guvernului nr. 57/2019 privind Codul administrativ, cu modificările și completările ulterioare;

Având în vedere prevederile art. 15, lit. e) din Legea nr. 50/1991 privind autorizarea executării lucrărilor de construcţie, republicată, cu modificările şi completările ulterioare;

Având în vedere prevederile Regulamentului General de Urbanism, aprobat prin Hotărârea Guvernului nr. 525/1996, republicată, cu modificările şi completările ulterioare;

Având în vedere faptul că Municipiul Sighișoara, ca unitate administrativ - teritorială, deține rangul de posesor al terenului antemenționat, proprietate a Statului Român, în exercitarea stăpânirii acestuia comportându-se ca un bun proprietar prin posesia ca stare de fapt, care conferă posibilitatea apropierii și stăpânirii bunului, precum și folosința acestuia prin posibilitatea utilizării bunului și a culegerii fructelor acestuia;

Având în vedere faptul că Municipiul Sighișoara îndeplinește calitatea de posesor, prin elementul corpus, respectiv, există contact direct cu bunul, acesta fiind stăpânit în materialitatea sa, prin realizarea de fapte materiale, încheindu-se acte juridice prin care exercită prerogativele unui drept real principal;

Ținând cont de faptul că în urma concesionării nu sunt afectate planurile de sistematizare, că terenul nu face obiectul Legii nr. 10/2001 republicată, cu modificările şi completările ulterioare şi al Legii nr. 247/2005 și, de asemenea, că prin încheierea contractului de concesiune se aduc venituri suplimentare la bugetul local;

Ținând cont de faptul că sunt întrunite condițiile legale pentru înscrierea dreptului de proprietate publică a Municipiului Sighișoara asupra imobilului teren în suprafață de 250 mp., situat în Municipiul Sighișoara, str. Mihai Viteazu, nr. 3C, jud. Mureș, înscris în C.F. nr. 50695 Sighișoara (nr. C.F. vechi: 9527), poziția A1, sub nr. top. 3291/7/b, precum și pentru concesionarea directă a unei suprafețe de 4,60 mp. din terenul antemenționat, sens în care este necesară adoptarea unei hotărâri de consiliu; 
Având în vedere Raportul de specialitate al Direcției Administrarea Patrimoniului, înregistrat cu nr. 28.890/02.12.2020, prin care se propune intabularea dreptului de proprietate publică a Municipiului Sighișoara asupra unui imobil de natură teren și concesionarea directă a unui teren în vederea edificării unui balcon;
Având în vedere avizele favorabile ale tuturor comisiilor pe domenii de specialitate;
În temeiul art. 129 alin. (1), alin. (2) lit. „c”, alin. (6) lit. „a” și alin. (14), art. 139 alin. (1) și alin. (3) lit. „g” și a art. 196 (1) lit. „a” din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare,

H O T Ă R Ă Ş T E:
Art. 1. (1) Se certifică faptul că imobilul teren, în suprafață de 250 mp., situat în Municipiul Sighișoara, str. Mihai Viteazu, nr. 3C, jud. Mureș, înscris în C.F. nr. 50695 Sighișoara (nr. C.F. vechi: 9527), sub nr. top. 3291/7/b, este cuprins în inventarul domeniului public al Municipiului Sighișoara.

(2) Se aprobă înscrierea dreptului de proprietate publică a Municipiului Sighișoara asupra imobilului de natură teren, prevăzut la alineatul anterior.

(3) Prezenta hotărâre se va depune la Biroul de Cadastru și Publicitate Imobiliară Sighișoara în vederea rectificării înscrierilor în cartea funciară cu privire la imobilul de natură teren mai sus identificat.

Art. 2. (1) Se aprobă, începând cu data adoptării prezentei, concesionarea directă a terenului în suprafață de 4,60 mp. din suprafața totală de 250 mp., înscris în C.F. nr. 50695 sub nr. top. 3291/7/b, în vederea construirii unui balcon care să deservească apartamentul nr. 1, înscris în C.F. nr. 50695-C1-U7 Sighișoara (nr. C.F. vechi: 9527/I), sub nr. top. 3291/7/b/I, situat în Municipiul Sighișoara, str. Mihai Viteazu, nr. 3C, scara B, către Hundrubechean Eugen și Hundrubechean Elvira, proprietarii apartamentului.

(2) Valoarea redevenței concesiunii, conform prevederilor art. 1 lit. c) din anexa nr. 8 la Hotărârea Consiliului Local Sighișoara 203/28.11.2019 privind stabilirea impozitelor și taxelor locale pentru anul 2020, este de 15,00 lei/mp./an, adică de 69,00 lei/an.
(3) Valoarea redevenței se va indexa anual cu indicele de inflaţie.
(4) Redevența va fi achitată anual, cu termenul scadent la 31 martie a fiecărui an, conform prevederilor art. 1 lit. e) din anexa nr. 8 la Hotărârea Consiliului Local Sighișoara 203/28.11.2019 privind stabilirea impozitelor și taxelor locale pentru anul 2020.

(5) Concesionarul va fi obligat să depună, în termen de 90 de zile de la data semnării contractului, cu titlu de garanție, suma de 69,00 lei, reprezentând valoarea obligației de plată către concedent, stabilită și datorată pentru primul an de activitate, sumă din care, dacă este necesar, să poată fi prelevate majorări și sume datorate de concesionar concedentului, în baza contractului de concesiune.

(6) Durata concesiunii va fi de 49 ani.

(7) Concesionarul va fi obligat să amenajeze terenul, conform prevederilor Certificatului de Urbanism și ale Autorizației de construire.

(8) Concesionarul va fi obligat să depună toate diligențele pentru obținerea autorizației de construire în termen de cel mult 6 (șase) luni din momentul semnării contractului.

(9) Durata de construcție a balconului va fi de 1 (un) an din momentul obținerii autorizației de construcție.

Art. 3. Se aprobă modelul - cadru al contractului de concesiune, întocmit în funcție de reglementările legale în vigoare, anexa nr. 1 la prezenta hotărâre.

Art. 4. Cu ducerea la îndeplinire a prevederilor prezentei hotărâri se încredinţează Primarul Municipiului Sighişoara, Biroul Public de Cadastru și Agricultură – Direcția Administrarea Patrimoniului, Compartimentul Domeniu Public – Direcția Administrarea Patrimoniului, Biroul Buget, Contabilitate, Salarizare – Direcția Economică, Biroul Impozite și Taxe – Direcția Economică şi Biroul Juridic din cadrul Municipiului Sighişoara.

Art. 5. Prin grija doamnei Bizo Anca, Secretar General al Municipiului Sighişoara, prezenta hotărâre va fi comunicată, în termenul prevăzut de lege, Primarului municipiului, Prefectului Judeţului Mureş şi se va aduce la cunoștinţă publică, prin publicarea pe pagina de internet la adresa www.sighisoara.org.ro.
PREŞEDINTE DE ŞEDINŢĂ,

  

               Gall Ernő                               
                                                 Contrasemnează pentru legalitate
                                      SECRETARUL GENERAL al municipiului,

                                                      Bizo Anca
(Prezenta s-a adoptat cu unanimitate de voturi)
  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;

  1 ex. Viceprimar;
  1 ex. Secretar General;

  1 ex. Direcția Generală Arhitect Șef;

  2 ex. Direcția Administrarea Patrimoniului;

  1 ex. Compartimentul Domeniu Public;
  1 ex. Biroul Buget, Contabilitate, Salarizare – Direcția Economică;

  1 ex. Biroul Impozite și Taxe – Direcția Economică;

  2 ex. Biroul Public Cadastru și Agricultură;

  1 ex. Biroul Juridic;

  1 ex. domnul Hundrubechean Eugen și soția, doamna Hundrubechean Elvira.
16 ex.

B.A.      

